 NA RICHARD MUNGUTI ALIYEKUWA Gavana wa Nairobi Mike Sonko amemlipia dhamana mwanamume aliyeshtakiwa kwa kujifanya wakili aliyebobea katika taaluma ya uanasheria pasi kuhitimu. Bw Sonko alimlipia Brian Mwenda Njagi dhamana ya Sh300,000 pesa taslimu aliyopewa na hakimu mkuu wa mahakama ya Nairobi Lucas Onyina. Bw Sonko aliyekuwa amemlipia Bw Njagi dhamana ya polisi alifika katika Mahakama ya Milimani na kumlipia mshtakiwa dhamana hiyo na kumtoa katika seli. Mnamo Jumanne, Mwenda aliandamana na Bw Sonko katika kesi inayohusu ardhi iliyojengwa hoteli ya Marble Arch, Nairobi. Wakiwa wamejikwatua barabara, Bw Sonko na Mwenda walifika Mahakama Kuu lakini kesi haikuendelea. Mwenda aliyesherehekea sikukuu ya Mashujaa katika gereza la Industrial Area alipewa dhamana Jumatatu alasiri na kulipiwa dhamana mara moja na Bw Sonko aliyeahidi kumlipia karo ahitimu kwa shahada ya digrii. Mwenda alikana mashtaka sita dhidi yake ya kughushi cheti cha uanasheria akitumia jina la wakili wa serikali Brian Mwenda Ntwiga. Mshtakiwa alitetewa na mawakili Dkt John Khaminwa na Danstan Omari. Mawakili hao walipambana kufa kupona kupinga DPP na Chama cha Wanasheria Nchini (LSK) kushiriki katika kesi hiyo. LSK na DPP walipinga mshtakiwa akiachiliwa kwa dhamana. “Kesi inayomkabili Mwenda ni mbaya na iko na athari kubwa mno,” kiongozi wa mashtaka J V Owiti alimweleza hakimu. Bw Owiti pamoja na mwenyekiti wa LSK Erick Theuri walisema “athari za matendo ya Mwenda zitabomoa uchumi na kuchafua taaluma ya uanasheria nchini.” Mabw Owiti na Theuri walimweleza hakimu “taaluma ya uwakili inashushwa hadhi na watu kama mshtakiwa ambaye anajifanya wakili na kuwatetea walalamishi katika mahakama mbalimbali.” Wakipinga mshtakiwa kuachiliwa kwa dhamana, Mabw Owiti na Theuri walisema vitendo vya mshtakiwa viko na athari kubwa katika maendeleo na usalama wa nchi. “Endapo sekta ya sheria itabomoka nchini, athari zake zitafikia mataifa ya ng’ambo kwa vile mikataba yote ya kimataifa katika masuala ya kiuchumi itakuwa na walakini,” Bw Owiti aliieleza mahakama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  